**Informatīvais ziņojums „Par papildu valsts budžeta saistību uzņemšanos Eiropas Savienības *Erasmus+* programmas līdzfinansētā projekta „Jaunas pieejas prakšu vadītāju sagatavošanā darba vidē balstītām mācībām (TTT4WBL)” īstenošanā”**

Valsts izglītības satura centrs (turpmāk - VISC) 2017.gada 30.janvārī ir saņēmis Eiropas Komisijas (turpmāk - Komisija) apstiprinājumu izstrādātajam Eiropas Savienības (turpmāk - ES) *Erasmus+* programmas projektam “Jaunas pieejas prakšu vadītāju sagatavošanā darba vidē balstītām mācībām - Testing New Approaches to Training VET and Workplace Tutors for Work Based Learning - TTT4WBL”, projekta identifikācijas numurs 582951-EPP-1-2016-2-LV-EPPKA3-PI-POLICY (turpmāk - projekts).

Projekta pieteikums tika iesniegts Komisijas Izglītības, audiovizuālās jomas un kultūras izpildaģentūras izsludinātajā *Erasmus+* programmas 3.pamatdarbības „Atbalsts politikas reformām: politikas inovāciju iniciatīvas” konkursā 2016.gadā. Minētajā 3.pamatdarbības aktivitātē tiek atbalstīti transnacionālie sadarbības projekti, kuri ir izveidoti, lai sniegtu atbalstu izglītības politikas veidotājiem, izstrādājot, pārbaudot un novērtējot novatoriskas pieejas, kurām ir potenciāls kļūt par noteicošām izglītības un mācību sistēmās. Projekts tika veidots sadarbībā ar Latvijas Republikas Izglītības un zinātnes ministriju (turpmāk - IZM), Igaunijas Izglītības un pētniecības ministriju un Lietuvas izglītības un zinātnes ministriju. Nozares ministriju iesaistīšanās bija viens no projekta iesniegšanas atbilstības kritērijiem. Otrs atbilstības kritērijs bija pētniecības institūcijas iesaistīšana partnerībā. Projekts tika iesniegts prioritātē “Prakšu vadītāju sagatavošana darba vidē balstītās mācībās/praksēs”, kas šobrīd ir arī viena no Latvijas profesionālās izglītības politikas prioritātēm.

Projekta mērķis ir atbalstīt darba vidē balstītu mācību ieviešanu, uzsvaru liekot uz prakšu vadītāju sagatavošanu. Dalība projektā Latvijai ir svarīga, jo šobrīd valstī notiek darba vidē balstītu mācību sistēmas sakārtošana, un viens no sistēmas būtiskākajiem elementiem ir atbilstoša prakšu vadītāju sagatavošana (atbilstoši Ministru kabineta 2016.gada 15.jūlija noteikumu Nr.484 “Kārtība, kādā organizē un īsteno darba vidē balstītas mācības” 10.punktam). Prakšu vadītāju profesionālisms un kompetence ir priekšnoteikums kvalitatīvai praksei kopumā. Latvijā ir uzsākta jauna prakšu vadītāju mācību sistēmas veidošana, tāpēc īpaši svarīgi ir analizēt esošo praksi, apmainīties pieredzē un mācīties no citām valstīm, lai izvēlētos izglītības un mācību sistēmai vispiemērotāko un efektīvāko modeli.

Projekta inovācija ir prakšu vadītāju no profesionālās izglītības iestādēm un uzņēmumiem kopīgas mācības, tai skaitā ievērojot, ka mūsdienās kompetence un ekspertīze kādā jautājumā vai jomā ir koprades process, kad zināšanu un prasmju avots nav rodams vienas iesaistītās puses resursos. Projekta idejas pamatā ir VISC, IZM un sadarbības partneru gūtā pieredze, īstenojot citus starptautiskās sadarbības projektus, kuru ietvaros tika izvirzīts priekšlikums par kopīgās mācīšanās pieejas iespējām. Priekšlikums guva augstu visu iesaistīto pušu novērtējumu un rosināja plānot darbu metodikas un paraugprogrammas izstrādei un piedāvāšanai sistēmas līmenī. Šo iespēju nodrošina projekts, kas vienlaikus ir arī turpinājums 2017.gada februārī pabeigtam IZM koordinētam *Erasmus+* programmas projektam “Valsts pārvaldes institūciju atbalsts māceklībai: darba vidē balstītu mācību īstenošana Latvijā, Lietuvā un Igaunijā” (granta līgums Nr.2014-3566/001-001), kura rezultātā pēc plašām sociālo partneru konsultācijām tika izstrādātas konceptuālās pieejas darba vidē balstītām mācībām Latvijā. Pamatojoties uz šīm konceptuālajām pieejām, tika izstrādāti un 2016.gada 15.jūlijā apstiprināti Ministru kabineta noteikumi Nr.484 “Kārtība, kādā organizē un īsteno darba vidē balstītas mācības”.

Projektā tiks izstrādāta un sadarbībā ar pētniekiem testēta kopīgas (tandēma) mācīšanās programma, sagatavoti vadošie treneri un izglītoti 800 prakšu vadītāji trīs Baltijas valstīs. Projekta noslēgumā tiks sagatavots Pētījuma ziņojums, kurā tiks analizēta kopīgas mācīšanās ietekme uz prakšu vadītāju kompetenču pilnveidi, prakšu kvalitāti, sadarbību starp profesionālās izglītības iestādi un uzņēmumu, atbalstu mazajiem uzņēmumiem un sagatavotas rekomendācijas politikas veidotājiem un īstenotājiem. Īpaši nozīmīgi ir tas, ka projekta aktivitātes tiks īstenotas visās trijās Baltijas valstīs, iesaistoties dažāda līmeņa institūcijām, tādējādi tiks turpināta un stiprināta Latvijas prezidentūras ES Padomē laikā izveidotā Baltijas Māceklības alianse (*Baltic Alliance of Apprenticeship*) un tās ietvaros uzsāktā sadarbība un dialogs starp Baltijas profesionālās izglītības politikas veidotājiem, praktiķiem un īstenotājiem darba vidē balstītu mācību atbalstam. Nozares ministriju līdzdalība ne vien ir priekšnosacījums projekta īstenošanai, bet arī pēc būtības ļauj nodrošināt pēctecību un sinerģiju ar citām valstī notiekošajām darba vidē balstītu mācību aktivitātēm un īstenošanu procesiem, kā arī veicinās projekta rezultātu ieviešanu sistēmas līmenī.

Projekta iesniedzējs un vadošais partneris ir VISC stratēģiskā partnerībā ar IZM kā par izglītības politiku atbildīgo ministriju. Projekta īstenošanā piedalās deviņi partneri no četrām valstīm: Latvijas, Lietuvas, Igaunijas un Somijas. Projekta īstenošanas laiks ir trīs gadi - no 2017.gada 1.februāra līdz 2020.gada 31.janvārim.

Latvijas valsts budžeta ilgtermiņa saistību apmērs *Erasmus+* programmas ieviešanai tiek aprēķināts, ņemot vērā aktivitātēm un politikas atbalsta instrumentiem paredzētā ES finansējuma apmēru un atbalsta likmes. Ar Ministru kabineta 2016.gada 16.novembra protokollēmumu[[1]](#footnote-1) tika atļauts palielināt valstsbudžeta līdzfinansējumu *Erasmus+* programmas decentralizēti administrētiem pasākumiem un projektiem, kuriem uz doto brīdi jau bija piešķirts ES finansējums. Ņemot vērā, ka VISC projekts tika iesniegts centralizēti administrētā aktivitātē konkursa kārtībā un saņēma Komisijas granta lēmumu pēc minētā protokollēmuma apstiprināšanas, projektam nepieciešamais valsts budžeta līdzfinansējums netika plānots gadskārtējā valsts budžeta likuma ietvaros.

Ievērojot nacionālā regulējumā[[2]](#footnote-2) noteikto kārtību, kādā budžeta iestādes var uzņemties papildu saistības ES politikas instrumentu un pārējās ārvalstu finanšu palīdzības līdzfinansētos projektos un pasākumos, IZM ir sagatavojusi informatīvo ziņojumu, lai tiktu pieņemts Ministru kabineta lēmums par atļauju uzņemties valsts budžeta saistības *Erasmus+* programmas projekta īstenošanai un Ministru kabineta lēmums par papildu finansējuma piešķiršanu projekta īstenošanai no 74.resora „Gadskārtējā valsts budžeta izpildes procesā pārdalāmais finansējums” 80.00.00 programmas „Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai” valsts līdzfinansējuma un ārvalstu palīdzības priekšfinansējuma nodrošināšanai 2017.-2020.gadā.

Atbilstoši projekta budžetam, kopējās IZM un VISC kā partneru izmaksas ir 366 722 *euro.* Komisija piešķir ES finansējumu 75% apmērā jeb 275 041 *euro*, savukārt valsts līdzfinansējums ir nepieciešams 25% apmērā jeb 91 681 *euro* (tabula Nr.1).

Tabula Nr.1 “Projekta izmaksu sadalījums (*euro*)”

|  |  |  |  |
| --- | --- | --- | --- |
| Iestāde | Kopējās izmaksas  | Komisijas finansējums 75% | Valsts budžeta līdzfinansējums 25% |
| VISC | 231 410 | 173 557 | 57 853 |
| IZM | 135 312 | 101 484 | 33 828 |
| Kopā | **366 722** | **275 041** | **91 681** |

Komisijas maksājumi 2017.gadā ir paredzēti 30% apmērā no Komisijas piešķirtā finansējuma, 2018.gadā - 40% apmērā, un pēdējais maksājums, kas sastāda 30%, paredzams tikai 2020.gadā pēc projekta noslēguma.

Ņemot vērā to, ka projekta īstenošanas laiks ir trīs gadi un ka IZM un VISC ir valsts budžeta iestādes, kuras darbojas apstiprinātā budžeta ietvaros, lūdzam projekta īstenošanai piešķirt IZM un VISC valsts līdzfinansējumu 91 681 *euro* un priekšfinansējumu 82 512 *euro*, pārdalot to no 74.resora „Gadskārtējā valsts budžeta izpildes procesā pārdalāmais finansējums” programmas 80.00.00 „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”. Priekšfinansējums tiks atmaksāts valsts budžetam pēc projekta noslēguma maksājuma saņemšanas no Komisijas 2020.gadā. No *Erasmus+* programmas un valsts līdzfinansējuma līdzekļiem tiks segtas tikai projekta attiecināmās izmaksas. Neattiecināmās izmaksas, ja tādas radīsies, ir jāsedz IZM un VISC no saviem līdzekļiem.

 Komisijas finansējuma, valsts līdzfinansējuma un priekšfinansējuma atšifrējums sadalījumā pa gadiem norādīts tabulā Nr.2.

Tabula Nr.2 “Projekta īstenošanai plānotais finansējums pa gadiem, *euro*”

|  |  |  |  |  |  |
| --- | --- | --- | --- | --- | --- |
|  | 2017.gads | 2018.gads | 2019.gads | 2020.gads | Kopā |
| **Ieņēmumi, t.sk.:** | **94 641** | **132 967** | **113 297** | **108 329** | **449 234** |
| Komisijas finansējums (75%) | 82 512( 30%) | 110 017( 40%) | 0 | 82 512(30%) | 275 041 |
|  Valsts līdzfinansējums (25%) | 12 129 | 22 950 | 50 148 | 6 454 | 91 681 |
| Priekšfinansējums (30% apmērā no Komisijas finansējuma) |  |  | 63 149 | 19 363 | 82 512 |
| **Izdevumi, t.sk.:** | **94 641** | **132 967** | **113 297** | **108 329** | **449234** |
| Atlīdzība, t.sk.: | 75 141 | 81 967 | 81 967 | 6 830 | 245 905 |
|  Preces un pakalpojumi | 12 300 | 43 000 | 23 330 | 18 200 | 96 830 |
| Netiešās izmaksas | 7 200 | 8 000 | 8 000 | 787 | 23 987 |
| Atmaksa budžetam |  |  |  | 82 512 | 82 512 |

Savukārt tabulā Nr.3 ir atspoguļotas budžeta kategorijas un plānotais budžets. Projekta tiešās izmaksas ietver: 1) projekta īstenošanā iesaistītā personāla atlīdzību; 2) ceļa un uzturēšanās izdevumus projekta personālam projekta sanāksmju apmeklēšanai un dalībai mācību semināros; 3) ārpakalpojumu veikšanu, kurus neveic iesaistītās institūcijas (piemēram, projekta vizuālās identitātes izstrāde, mājas lapas sagatavošana un uzturēšana, tulka pakalpojumi projekta materiālu tulkošanai, ekspertu piedalīšanās konferencē, maketēšanas un iespiešanas pakalpojumi); 4) citus ar projektu saistītos izdevumus (piemēram, maksu par telpu un iekārtu īri un pakalpojumiem semināriem, uzturēšanās un ceļa izdevumus semināru dalībniekiem, projekta rezultātu izplatīšanu masu medijos, pasākumus un aktivitātes, kas saistīti ar rezultātu izplatīšanu).

Tabula Nr. 3 “Projekta budžeta kategorijas un plānotais budžets, *euro*”

|  |  |
| --- | --- |
| Budžeta kategorijas | Plānotais budžets |
| 1. **Tiešās izmaksas ( personāla algas)**
 | **245 905** |
| 1. **Tiešās izmaksas ( darbības izmaksas)**
 | **96 830** |
| *2.1. Ceļa un uzturēšanās izdevumi* | 19 140 |
| *2.2. Ārpakalpojumi* | 35 500 |
| *2.3. Citas ar projekta īstenošanu saistītās izmaksas* | 42 190 |
| 1. **Netiešās izmaksas**
 | **23 987** |
| **Kopējās projekta izmaksas:**  | **366 722** |

Ņemot vērā projekta nozīmīgumu profesionālās izglītības reformas kontekstā, kā arī pieejamā Komisijas granta apjomu, projekta īstenošanai nepieciešams:

1. Atļaut Izglītības un zinātnes ministrijai (Valsts izglītības satura centram) 2017.–2020.gadā uzņemties papildu valsts budžeta ilgtermiņa saistības un īstenot *Erasmus+* programmas projektu “Jaunas pieejas prakšu vadītāju sagatavošanā darba vidē balstītām mācībām (TTT4WBL)”.
2. Izglītības un zinātnes ministrijai projekta TTT4WBL īstenošanai, t.sk. priekšfinansējuma nodrošināšanai 82 512 *euro* apmērā, normatīvajos aktos noteiktā kārtībā iesniegt Finanšu ministrijā pieprasījumu finansējuma pārdalei no valsts budžeta 74. resora “Gadskārtējā valsts budžeta izpildes procesā pārdalāmais finansējums” programmas 80.00.00 “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”.
3. Izglītības un zinātnes ministrijai nodrošināt, ka priekšfinansējums tiks atmaksāts valsts budžetā pēc projekta noslēguma maksājuma saņemšanas 2020.gadā.

Iesniedzējs:

Izglītības un zinātnes ministrs K.Šadurskis

Vizē:

Valsts sekretāra vietniece –

Politikas iniciatīvu un attīstības

departamenta direktore,

valsts sekretāra pienākumu izpildītāja G.Arāja

17.05.2017. 14:24

1568

I.Baranovska

67350961; inta.baranovska@visc.gov.lv

E.Vīka

67047707; evi.vika@izm.gov.lv

1. IZM sagatavotais informatīvais ziņojums “Par Eiropas Savienības programmas izglītības, mācību, jaunatnes un sporta jomā “Erasmus+” īstenošanas nodrošināšanai nepieciešamo finansējumu 2016.gadā un turpmākajos programmas īstenošanas gados” (protokols Nr.63 28.§) [↑](#footnote-ref-1)
2. Ministru kabineta 2010. gada 18. maija noteikumu Nr. 464 „Noteikumi par 74.resora "Gadskārtējā valsts budžeta izpildes procesā pārdalāmais finansējums" 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai ” 15.punkts; "Likums par budžetu un finanšu vadību" 24. panta trešā daļa. [↑](#footnote-ref-2)